Výrobcovia akčných kamier majú čo robiť, aby sa dokázali presadiť na trhu, ktorému dominujú smartfóny. Nie, že by neponúkali úplne odlišný produkt, cieliaci na inú skupinu používateľov, no mnohé z kedysi unikátnych vychytávok je dnes možné bežne nájsť aj v mobiloch strednej a vyššej triedy. Príkladom sú spomalené zábery, časozberné snímanie, širokouhlé snímky a videá alebo podpora 4K rozlíšenia. Toto všetko už najnovšie mobily dokážu. GoPro však stále dokáže presvedčiť, že je o krok dopredu. Najnovšie firma predstavila akčnú kameru GoPro Hero 10, ktorá hravo schová mobily do vrecka.
60 až 240 snímok za sekundu
Akčná kamera ponúka 23,6-Megapixelový senzor, ktorému sekunduje výkonný čip GP2. Vďaka nemu je možné natáčať videá s rozlíšením až 5,3K pri 60 snímkach za sekundu alebo 4K videá pri 120 snímkach za sekundu a 2.7K pri 240 snímkach za sekundu. Vysoký výkon ponúka aj vylepšené algoritmy na mapovanie farieb a 3D redukciu šumu. Súčasťou optiky je nová stabilizácia obrazu HyperSmooth 4.0.
Dizajn kamery je minimalistický, ponúka dva LCD displeje (vpredu a vzadu), pričom predný displej má mať vyššiu obnovovaciu frekvenciu. Súčasťou výbavy sú tri všesmerové mikrofóny s podporou redukcie šumu spôsobeného vetrom. Zvuk je tiež možné nahrávať v stereo a bezstratovom RAW formáte. Vymeniteľná batéria má kapacitu 1720 mAh. GoPro Hero10 sa objaví na pultoch predajcov v týchto dňoch s cenou 580 eur.